Diari Oficial de la Generalitat Valenciana


Sumari del DOGV 9041, del 15-03-2021 (2021/2548)

RESOLUCIÓ de 9 de març de 2021, del director general de Relacions amb les Corts, per la qual es publica el conveni marc entre la Universitat d'Alacant, Turisme Comunitat Valenciana i l'Ajuntament de Dénia, per al desenvolupament de la gastronomia i el turisme gastronòmic de la Comunitat Valenciana en el marc de les actuacions del Centre de Gastronomia del Mediterrani UA-Dénia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9041

Data del DOGV
:   15-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2548


Data del document
:   09-03-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de març de 2021, del director general de Relacions amb les Corts, per la qual es publica el conveni marc entre la Universitat d'Alacant, Turisme Comunitat Valenciana i l'Ajuntament de Dénia, per al desenvolupament de la gastronomia i el turisme gastronòmic de la Comunitat Valenciana en el marc de les actuacions del Centre de Gastronomia del Mediterrani UA-Dénia. [2021/2548]  
Turisme Comunitat Valenciana, la Universitat d'Alacant i l'Ajuntament de Dénia han subscrit, prèvia tramitació reglamentària, els dies 16 i 17 de desembre de 2020, i 9 de febrer de 2021, respectivament, el conveni marc per al desenvolupament de la gastronomia i el turisme gastronòmic de la Comunitat Valenciana en el marc de les actuacions del Centre de Gastronomia del Mediterrani UA-Dénia, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de març de 2021 i número 410/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 9 de març de 2021.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat d'Alacant, Turisme Comunitat Valenciana i l'Ajuntament de Dénia, per al desenvolupament de la gastronomia i el turisme gastronòmic de la Comunitat Valenciana en el marc de les actuacions del Centre de Gastronomia del Mediterrani UA-Dénia  
  
D'una part, Manuel Palomar Sanz, rector de la Universitat d'Alacant, nomenament que acredita mitjançant el Decret 57/2016, de 13 de maig, del Consell, i en nom i representació d'aquest organisme, en virtut de les atribucions que té conferides per raó del seu càrrec, d'acord amb el que es disposa en l'article 64, apartat h de l'Estatut de la Universitat d'Alacant. El domicili d'aquesta entitat és el situat al Campus de Sant Vicent del Raspeig, ap. 99, I-03208 Alacant (Espanya), i en virtut de l'acord del dia 30 de març de 2020, del Consell de Govern de la Universitat d'Alacant, pel qual es va aprovar el conveni marc de col·laboració entre la UA, Turisme Comunitat Valenciana i l'Ajuntament de Dénia, per al desenvolupament de la gastronomia i el turisme gastronòmic de la Comunitat Valenciana, dins de les actuacions del Centre de Gastronomia del Mediterrani UA-Dénia.  
D'una altra part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que es disposa en el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018) i en l'article 19.2 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en aquest acte en nom i representació d'aquesta entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que es disposa en el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística (DOGV 29.01.2020). El domicili de la referida entitat de dret públic, a l'efecte d'aquest document, és el situat a València, carrer de la Democràcia, 77, Ciutat Administrativa 9 d'Octubre, torre 2, planta tercera.  
La seua legitimació i representació per a aquest acte deriva del que s'estableix en l'article 13.4 de la Llei 15/2018, de 7 de juny, i en l'apartat 2, lletra d, de l'article 31 del referit Decret 7/2020, de 17 de gener, en la virtut dels quals el president de Turisme Comunitat Valenciana exercirà la representació permanent d'aquesta entitat en la signatura de convenis. La signatura d'aquest conveni està autoritzada per acord del Consell de data 11 de desembre de 2020.  
I d'una altra part, Vicent Grimalt Boronat, alcalde president de l'Ajuntament de Dénia, que actua en nom i representació d'aquesta entitat, amb domicili en plaça de la Constitució 10, Dénia (Alacant) i es troba expressament autoritzat per a la signatura d'aquest conveni per l'acord de la Junta de Govern Local de 29 d'abril de 2020.  
  
Exposen  
I. La Universitat d'Alacant contempla en els seus Estatuts el principi de relació amb l'entorn que exigeix l'obertura a les manifestacions culturals de la societat i la col·laboració amb institucions que faciliten la seua labor educativa, així com l'intercanvi i la difusió de coneixement científic i cultural.   
II. El Centre de Gastronomia del Mediterrani UA-Dénia (d'ara en avant GASTERRA) es va constituir a l'empara de l'article 30 de l'Estatut de la Universitat d'Alacant, i el seu Reglament, que es va aprovar mitjançant l'acord del 26 de febrer de 2018, del Consell de Govern de la Universitat d'Alacant (BOUA 27.02.2018), el defineix com a estructura organitzativa constituïda per la Universitat d'Alacant per a impulsar i desenvolupar la investigació, la transferència de coneixement i la formació en el sector de la gastronomia.  
III. Turisme Comunitat Valenciana, en el desenvolupament de les seues funcions, assumeix, entre altres objectius prioritaris, el foment de la gastronomia pròpia de la Comunitat Valenciana i del turisme gastronòmic com a estratègia de diferenciació i posicionament turístic. La gastronomia, reconeguda com a recurs turístic de primer ordre per la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, constitueix un factor d'oportunitat per al desenvolupament de les destinacions turístiques, sobre la base de l'excel·lència culinària i la qualitat del producte agroalimentari mediterrani de la Comunitat Valenciana. D'altra banda, en els últims anys la gastronomia s'ha convertit en un producte turístic en auge amb creixent demanda entre persones visitants nacionals i internacionals; un producte que, a més, afavoreix la sostenibilitat territorial, la conservació del paisatge i la cultura, l'emprenedoria empresarial, la desestacionalització i la redistribució territorial dels fluxos turístics.  
IV. La Xarxa GastroTurística de la Comunitat Valenciana, impulsada per Turisme Comunitat Valenciana, té com a missió contribuir a aquestes finalitats, facilitant una estructura de governança col·laborativa en xarxa entre les diferents parts implicades públiques i privades del sector, connectant iniciatives i creant nodes en el territori a través de la marca «L'Exquisit Mediterrani». Tant la Universitat d'Alacant i GASTERRA, des del 16 de juliol de 2019, com l'Ajuntament de Dénia, des del 31 de maig de 2019, estan adherits a aquesta xarxa i participen en els seus objectius estratègics de la mà de Turisme Comunitat Valenciana. En aquest sentit, ambdues entitats es consideren parts implicades de rellevància per a l'articulació de la Xarxa i el desenvolupament del turisme gastronòmic en la Comunitat Valenciana, per la seua aportació a la generació de coneixement, la investigació aplicada, la qualificació professional i la innovació gastronòmica; i l'accés a una xarxa internacional de creativitat gastronòmica, i el desenvolupament de models territorials de valor afegit o d'ecosistemes turisticoagroalimentaris sostenibles.  
V. Dénia és una destinació gastronòmica de referència per al conjunt de la Comunitat Valenciana i la província d'Alacant, que reflecteix els valors de la manera de vida mediterrània a través d'una oferta culinària excel·lent. Els seus productes i els establiments de restauració li han atorgat un nivell de qualitat tal que des de 2015 forma part del grup de Ciutats Creatives Gastronòmiques de la UNESCO, integrant a més al conjunt del territori de la comarca de la Marina Alta, la qual cosa suposa una oportunitat per a connectar iniciatives internacionals de projecció exterior amb la gastronomia com a eix. A més, Turisme Comunitat Valenciana posa a la disposició de les persones professionals, empreses i parts implicades de la gastronomia i el turisme el CdT Marina Alta (Dénia), que actua com a node de primer nivell de la Xarxa GastroTurística a la comarca i espai de trobada de tots els projectes i parts integrades.  
VI. La Universitat d'Alacant ha posat en marxa un projecte institucional entorn de la gastronomia, que s'ha concretat fonamentalment, juntament amb la posada en marxa de GASTERRA i la creació el novembre de 2017 de la Càtedra Carmencita d'Estudis del Sabor Gastronòmic, en la implantació del Grau de Gastronomia i Arts Culinàries en el curs 2018-2019. En aquest mateix curs acadèmic va iniciar les seues activitats, com a títol propi, el Màster d'Arrossos i Alta Cuina Mediterrània. Així mateix, entre els principals antecedents en matèria de formació especialitzada en l'àmbit gastronòmic i culinari impartida per la Universitat d'Alacant, cal destacar la formació d'Expert universitari en Cuina Tecnològica, impartit en quatre edicions (2014-2017) i coordinat per l'Institut Universitari d'Investigacions Turístiques en col·laboració amb l'Institut Valencià de Tecnologies Turístiques (INVAT-TUR). Es tracta d'una aposta institucional per la gastronomia que està avalada per la trajectòria dels estudis de nutrició humana i dietètica que es van posar en marxa en 2001 i que en l'actualitat compten amb el grau i el màster de nutrició i alimentació, així com per les línies i els projectes d'investigació relacionats fonamentalment amb la nutrició, la tecnologia dels aliments, l'etnobotànica o la història de l'alimentació, i que en molts casos han anat incorporant continguts gastronòmics.  
  
VII. L'Ajuntament de Dénia ha signat amb la universitat, el 18 de setembre de 2020, un conveni de col·laboració que estableix el desenvolupament i finançament de GASTERRA, reconegut com el primer centre de gastronomia del mediterrani, sense ànim de lucre, i que té com a finalitat dur a terme activitats de formació, investigació i transferència de coneixement, relacionades amb la gastronomia, així com formar persones professionals altament qualificades per a desenvolupar la seua carrera professional, com a resposta a la demanda del sector.  
VIII. Des de la posada en marxa de GASTERRA, s'han desenvolupat un conjunt d'actuacions que permeten donar visibilitat a l'aliança de col·laboració entre les tres entitats; a tals efectes, totes les parts coincideixen en l'oportunitat de consolidar i donar continuïtat a aquesta acció conjunta i al projecte que representa GASTERRA.  
Per tot això, les entitats compareixents manifesten el seu interés de subscriure un acord a través de l'atorgament del present conveni marc entre la Universitat d'Alacant, Turisme Comunitat Valenciana i l'Ajuntament de Dénia com a instrument idoni d'articulació de les condicions en què es realitzarà aquesta col·laboració.  
Les parts, reconeixent-se capacitat legal suficient per a aquest acte i en la representació que ostenten, lliurement i espontàniament,  
  
ACORDEN  
  
Primer. Objecte  
El present conveni marc té com a objecte articular la col·laboració a través del programa d'actuacions de GASTERRA per a incrementar l'impacte i l'abast de les accions que duen a terme la Universitat d'Alacant, Turisme Comunitat Valenciana i l'Ajuntament de Dénia en matèria de gastronomia i turisme gastronòmic i, en concret, per a la realització en comú de projectes i activitats que generen un millor coneixement de la gastronomia pròpia, la divulgació dels valors de la cultura culinària, la formació i la qualificació professional del sector, projectes d'investigació aplicada, desenvolupament del producte turístic gastronòmic i, en general, la conservació, el foment i la promoció de la gastronomia de Dénia, la Marina Alta, la província d'Alacant i la Comunitat Valenciana; tot això, en compliment de les finalitats que li són pròpies i en benefici de cadascuna de les tres entitats signants.  
  
  
Segon. Actuacions  
Amb caràcter merament enunciatiu i no limitatiu, en el marc del programa d'actuacions de GASTERRA, les entitats signants es coordinaran per a la realització de projectes i activitats del seu interés mitjançant:  
a) El foment de fòrums per al consens d'estratègies i el desenvolupament de bones pràctiques entre les parts implicades del sector que intervenen en la cadena de valor de la gastronomia i el turisme gastronòmic.  
b) La col·laboració en la formació i la qualificació professional del sector, així com en la investigació aplicada al desenvolupament sostenible de la gastronomia, la innovació i la conservació del patrimoni gastronòmic.  
c) La promoció d'activitats de divulgació i difusió, a la societat i al sector, dels valors de la gastronomia mediterrània: seminaris, cursos, presentacions, conferències, exposicions, etc.   
d) L'intercanvi actiu d'informació, resultats, coordinació i difusió de les seues respectives actuacions d'impuls de la gastronomia i del producte turístic gastronòmic.  
e) I qualssevol altres projectes o activitats de protecció i millora de la gastronomia pròpia de Dénia, la Marina, la província d'Alacant i la Comunitat Valenciana, com a recurs econòmic, cultural, social i turístic de primer ordre.  
  
Tercer. Convenis específics  
Les accions que puguen dur-se a terme en l'àmbit del present conveni marc s'entendran englobades en els respectius àmbits d'actuació de la Universitat d'Alacant, de Turisme Comunitat Valenciana i de l'Ajuntament de Dénia i es duran a terme pels mitjans propis de cadascuna de les entitats, no comportant cap obligació econòmica, excepte les que, per al desenvolupament d'aquest conveni marc, es formalitzen a través de convenis de col·laboració on es recullen específicament projectes o programes d'actuació i en els quals, en tot cas, es determinaran les finalitats concretes proposades, programes de treball, terminis d'execució i mitjans necessaris per a la seua realització.  
  
Quart. Comissió mixta  
Les parts, de comú acord, constituiran una Comissió Mixta en règim paritari, que tindrà com a funcions la programació, el seguiment i la valoració de les activitats derivades del present conveni.   
  
La Comissió de seguiment es reunirà almenys una vegada a l'any i sempre que ho sol·licite qualsevol de les parts.  
En la designació de les persones representants de la Generalitat es procurarà la presència equilibrada de dones i homes, en aplicació del que es preveu en el II Pla d'igualtat de dones i homes de l'Administració de la Generalitat, aprovat per acord de 10 de març de 2017, del Consell.  
El seu funcionament i l'adopció d'acords, es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
Correspon a aquesta Comissió solucionar els conflictes que pogueren sorgir de la interpretació, el desenvolupament, la modificació i la resolució del present conveni marc.  
  
Cinqué. Finançament  
L'aplicació i l'execució d'aquest conveni, incloent-hi a aquest efecte tots els actes jurídics que pogueren dictar-se en la seua execució i en el desenvolupament, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Sisé. Publicitat  
Turisme Comunitat Valenciana publicarà el text íntegre del conveni, una vegada subscrit, tal com estableix l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Igualment, de conformitat amb el que estableix l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, haurà de publicar-se en el Diari Oficial de la Generalitat Valenciana.  
  
Seté. Vigència  
El present conveni marc entrarà en vigor en el moment de la seua signatura i la seua vigència serà de quatre anys.   
D'acord amb els termes de l'article 49.h 2a de la Llei 40/2015, de règim jurídic del sector públic, en qualsevol moment abans de la finalització del termini previst de quatre anys, les parts signants del conveni podran acordar unànimement la seua pròrroga per un període de fins a quatre anys addicionals o la seua extinció. El conveni també podrà modificar-se o resoldre's per acord de les parts.  
  
Huité. Resolució del conveni i jurisdicció competent  
El present conveni quedarà resolt per mutu acord de les parts, o per l'incompliment per qualsevol d'elles de les clàusules previstes en aquest i s'establirà, en els convenis específics que d'aquest conveni marc es deriven, la forma de terminació de les actuacions en curs d'execució a cada moment, en compliment de l'article 11.1, lletra f, del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
La resolució de les qüestions litigioses que puguen sorgir respecte d'aquest conveni se sotmetrà a la jurisdicció contenciosa administrativa.  
Les parts compareixents en la representació que cadascuna ostenta, una vegada llegit el present document, i en prova de conformitat amb el seu contingut íntegre, el subscriuen i signen, per triplicat exemplar, en el lloc i en la data al principi indicats.  
  
17.12.2020. El rector de la Universitat d'Alacant: Manuel Palomar Sanz.  
16.12.2020. El secretari autonòmic de Turisme i president de Turisme Comunitat Valenciana: Francesc Colomer Sánchez.  
09.02.2021. L'alcalde president de l'Ajuntament de Dénia: Vicente Grimalt Boronat.